РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 011-1833/23

13. октобар 2023. године

Б е о г р а д

НАРОДНА СКУПШТИНА

Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине („Службени гласник РС“, број 20/12 - пречишћен текст), Народној скупштини Предлог аутентичног тумачења одредбе члана 243. став 1. Закона о здравственој заштити („Службени гласник РС“, број 25/19), с предлогом да се у складу са чланом 167. Пословника Народне скупштине, донесе по хитном поступку.

За представника Одбора у Народној скупштини одређена је Јелена Жарић Ковачевић, председник Одбора.

ПРЕДСЕДНИК ОДБОРА

Јелена Жарић Ковачевић

П Р Е Д Л О Г

На основу члана 8. став. 1. Закона о Народној скупштини ("Службени гласник РС", број 9/10) и члана 194. став 2. Пословника Народне скупштине ("Службени гласник РС", број 20/12 - пречишћен текст)

Народна скупштина на седници одржаној \_\_\_\_\_\_\_\_\_\_\_\_\_\_\_године, донела је

АУТЕНТИЧНО ТУМАЧЕЊE

одредбе члана 243. став 1. Закона о здравственој заштити

("Службени гласник РС", број 25/19)

Одредба члана 243. став 1. гласи:

„Послове здравственог инспектора може обављати доктор медицине, доктор денталне медицине или лице са завршеним академским мастер студијама из области правних наука, положеним стручним испитом у складу са овим законом, државним стручним испитом, односно правосудним испитом и испитом за инспектора, у складу са законом, као и са најмање три године радног искуства у струци.“

Према цитираној одредби, послове здравственог инспектора може да обавља доктор медицине, доктор денталне медицине или лице са завршеним академским мастер студијама из области правних наука. Као један од услова за обављање послова здравственог инспектора, прописан је положен стручни испит у складу са Законом о здравственој заштити. Чланом 165. став 1. Закона о здравственој заштити прописано је да здравствени радници не могу обављати здравствену делатност док не обаве приправнички стаж и положе стручни испит, у складу са овим законом, а чланом 168. став 1. истог закона, да су по истеку приправничког стажа, здравствени радници дужни да положе стручни испит у року од 12 месеци од дана завршетка програма приправничког стажа, пред испитном комисијом коју образује министар.

С обзиром да је, сагласно члану 165. став 1. и члану 168. став 1. Закона о здравственој заштити „стручни испит у складу са овим законом” прописан искључиво за здравствене раднике, а да су здравствени радници, према члану 150. тог закона, лица са стеченим одговарајућим образовањем здравствене струке, те да никакав стручни испит није тим законом прописан за лица са завршеним мастер академским студијама из области правних наука, одредбу члана 243. став 1. Закона о здравственој заштити треба разумети тако да се прописани услов у погледу положеног стручног испита у складу са овим законом односи искључиво на здравствене инспекторе ‒ докторе медицине и докторе денталне медицине. Услов у погледу положеног стручног испита у складу са овим законом не односи се на здравствене инспекторе који су лица са завршеним академским мастер студијама из области правних наука.

Ово аутентично тумачење објавити у „Службеном гласнику Републике Србије“.

01 Број

у Београду, \_\_\_\_\_\_\_\_, 2023. године

НАРОДНА СКУПШТИНА

ПРЕДСЕДНИК

Владимир Орлић

О Б Р А З Л О Ж Е Њ Е

Разлог за достављање Предлога аутентичног тумачења одредбе члана 243. став 1. Закона о здравственој заштити („Службени гласник РС”, број 25/19) јесу нејасноће које су се јавиле у практичној примени наведене одредбе, а тичу се разумевања круга лица која могу обављати послове здравственог испектора, а на које се односи, односно на која се не односи услов да су лица са „положеним стручним испитом у складу са овим законом”.

Према цитираној одредби члана 243. став 1. Закона о здравственој заштити, послове здравственог инспектора може да обавља доктор медицине, доктор денталне медицине или лице са завршеним академским мастер студијама из области правних наука. Као један од услова за обављање послова здравственог инспектора, прописан је положен стручни испит у складу са Законом о здравственој заштити. Законом о здравственој заштити прописано је да здравствени радници не могу обављати здравствену делатност док не обаве приправнички стаж и положе стручни испит, у складу са овим законом (члан 165. став 1), да су по истеку приправничког стажа, здравствени радници дужни да положе стручни испит у року од 12 месеци од дана завршетка програма приправничког стажа, пред испитном комисијом коју образује министар (чланом 168. став 1), те да су здравствени радници, у зависности од нивоа образовања: 1) доктор медицине, доктор денталне медицине, магистар фармације и магистар фармације-медицински биохемичар - са завршеним одговарајућим интегрисаним академским студијама здравствене струке; 2) медицинска сестра, здравствени техничар, односно друго лице са завршеном одговарајућом високом, односно средњом школом здравствене струке, у складу са законом (члан 150. став 1). Из наведеног следи да стручни испит у складу са наведеним законом не може да пријави нити да полаже лице које није здравствени радник, а никакав стручни испит није тим законом прописан за лица са завршеним мастер академским студијама из области правних наука. Према томе, прописани услов за обављање послова здравственог инспектора у погледу „положеног стручног испита у складу са овим законом” може се и мора тумачити само као услов који се искључиво односи на здравствене раднике који, у складу са одредбом члана 243. став 1. Закона о здравственој заштити могу обављати послове здравственог инспектора, односно само на докторе медицине и докторе денталне медицине.

Стога одредбу члана 243. став 1. Закона о здравственој заштити треба тумачити и примењивати тако да се прописани услов у погледу положеног стручног испита у складу са тим законом односи искључиво на здравствене инспекторе ‒ докторе медицине и докторе денталне медицине. Услов у погледу положеног „стручног испита у складу са овим законом” не односи се на здравствене иснспекторе који су лица са завршеним академским мастер студијама из области правних наука.

Разлог за доношење по хитном поступку, у складу са чланом 167. Пословника, је да се спрече штетне последице до којих могу да доведу недоумице у примени наведене одредбе.